**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL KLAIPĖDOS MIESTO SAVIVALDYBĖS TARYBOS 2010 M. LIEPOS 29 D. SPRENDIMO NR. T2-200 „DĖL NEKILNOJAMOJO TURTO MOKESČIO LENGVATŲ KLAIPĖDOS MIESTO ISTORINĖSE DALYSE TEIKIMO“ PAKEITIMO“**

**PROJEKTO**

**1. Sprendimo projekto esmė, tikslai ir uždaviniai.**

Savivaldybės tarybos sprendimo projektas parengtas siekiant nuo euro įvedimo Lietuvos Respublikoje dienos pakeisti galiojančius nekilnojamojo turto mokesčio (toliau – NTM) lengvatų teikimo asmenims, vykdantiems Klaipėdos miesto istorinėse dalyse atitinkamą veiklą, tvarkos aprašus, kuriuose yra nustatytos maksimalios mokesčio lengvatų sumos litais.

NTM lengvatų teikimo tvarkos aprašų 4.1 ir 4.2 punktuose buvo nustatyta maksimali mokesčio lengvatos suma 10.000 Lt, tai perskaičiuojama į eurus – 2.896 Eur (10.000 Lt/3,4528 = 2896,20 Eur); 4.3 papunktyje nustatyta mokesčio lengvatos suma 600 Lt, tai perskaičiuojama į eurus – 174 Eur (600 Lt/3,4528 = 173,77 Eur). Pagal LR Mokesčių administravimo įstatymą mokesčių sumos apskaičiuojamos ir deklaruojamos be centų, tai apvalinama pagal matematines skaičių apvalinimo taisykles.

Tuo pačiu siūloma pagal susiklosčiusią praktiką pakoreguoti Nekilnojamojo turto mokesčio lengvatų teikimo asmenims, vykdantiems Klaipėdos miesto istorinėse dalyse veiklą, skatinančią turizmą, tvarkos aprašo 18 ir 19 punktus, kuriuose nustatoma, kad Tarptautinių ryšių, verslo plėtros ir turizmo skyrius teikia išvadą dėl faktiškai vykdomos veiklos ar teikiamų paslaugų, nurodytų tvarkos aprašo 2.4.1. – 2.4.8. atitikties, o VšĮ Klaipėdos turizmo ir kultūros informacijos centras informuoja mus apie turimą informaciją dėl teikiamų paslaugų (ankstesnėje redakcijoje buvo nurodyta, kad minėtas skyrius teikia išvadą dėl prašymo atitikties 2.4.1. – 2.4.7­, o VšĮ Klaipėdos turizmo ir kultūros informacijos centras teikia išvadą dėl prašymo atitikties 2.4.8 ir 4.3 papunkčių reikalavimams).

 Teikiamo sprendimo projekto tikslas ir uždaviniai – vadovaujantis LR Euro įvedimo Lietuvos respublikoje įstatymu ir Nacionaliniu euro įvedimo planu, patvirtintu LR Vyriausybės nutarimu, pakeisti Klaipėdos miesto savivaldybėje galiojančius teisės aktus, kuriuose nurodytos litų sumos perskaičiuojamos į eurus.

**2. Projekto rengimo priežastys ir kuo remiantis parengtas sprendimo projektas.**

Projekto rengimo priežastis – euro įvedimas Lietuvos Respublikoje nuo 2015 m. sausio 1 d.

Sprendimo projektas parengtas vadovaujantis LR Euro įvedimo Lietuvos respublikoje įstatymu,Nacionaliniu euro įvedimo planu, patvirtintu LR Vyriausybės 2013 m. birželio 26 d. nutarimu Nr.604.

**3. Kokių rezultatų laukiama.**

Klaipėdos miesto savivaldybės teisės aktuose nurodyti litai bus perskaičiuoti į eurus.

**4. Sprendimo projekto rengimo metu gauti specialistų vertinimai.**

Nėra.

**5. Išlaidų sąmatos, skaičiavimai, reikalingi pagrindimai ir paaiškinimai.**

Nėra.

**6. Lėšų poreikis sprendimo įgyvendinimui.**

 Nėra.

**7. Galimos teigiamos ar neigiamos sprendimo priėmimo pasekmės.**

Teigiamos pasekmės – pagal Lietuvos Respublikos teisės aktus pakeistas Klaipėdos miesto savivaldybės tarybos sprendimas. Neigiamos pasekmės – nenumatomos.

PRIDEDAMA.

1. Nekilnojamojo turto mokesčio lengvatų teikimo asmenims, vykdantiems Klaipėdos miesto istorinėse dalyse veiklą, susijusią su menu, dailiaisiais amatais, etnografiniais verslais, tvarkos aprašo lyginamasis variantas, 3 lapai;

2. Nekilnojamojo turto mokesčio lengvatų teikimo asmenims, vykdantiems Klaipėdos miesto istorinėse dalyse veiklą, skatinančią turizmą, tvarkos aprašo lyginamasis variantas, 4 lapai.

Mokesčių skyriaus vedėja Jolanta Uptienė